Pühavaimu kirik oli 16. sajandil eesti soost linlaste tähtis kultuurikeskus. Esimene jutlus eesti keeles oli 1524. aastal. Siinsed vaimulikud Simon Wanradt (koostas) ja Johann Koell (tõlkis) koostasid ja tõlkisid eesti keelde  luteriusu katekismuse, mis trükiti 1535. aastal Wittenbergis ühe vanima eestikeelse trükisena (1500 eksemplari). (1929. aastal leiti 11 fragmenti ühe teise raamatu kaanest.) Aastatel 1563-1600 Pühavaimu kirikus vaimulikuks olles kirjutas Balthasar Russow oma kuulsa "Liivimaa kroonika", mis trükiti 1578. aastal Rostockis.